CELEX: 32019D0690
Language: sk
Date: 2019-04-30 00:00:00
Title: Vykonávacie rozhodnutie Komisie (EÚ) 2019/690 z 30. apríla 2019 o opatrení prijatom Švédskom podľa smernice Európskeho parlamentu a Rady 2006/42/ES, ktorým sa zakazuje uvádzanie modelov veternej turbíny SWT-2.3-101 a SWT-3.0-113 na trh a z trhu sa sťahujú strojové zariadenia, ktoré naň už boli uvedené [oznámené pod číslom C(2019) 3118] (Text s významom pre EHP)

3.5.2019   
               
               
                  SK
               
               
                  Úradný vestník Európskej únie
               
               
                  L 116/78
               
            
         VYKONÁVACIE ROZHODNUTIE KOMISIE (EÚ) 2019/690
         z 30. apríla 2019
         o opatrení prijatom Švédskom podľa smernice Európskeho parlamentu a Rady 2006/42/ES, ktorým sa zakazuje uvádzanie modelov veternej turbíny SWT-2.3-101 a SWT-3.0-113 na trh a z trhu sa sťahujú strojové zariadenia, ktoré naň už boli uvedené
         
            
               [oznámené pod číslom C(2019) 3118]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 11 ods. 3 druhý pododsek,
         keďže:
         
                     (1)
                  
                  
                     Švédsko prijalo opatrenie, ktorým zakázalo uvádzať na trh a nariadilo stiahnuť z trhu model veternej turbíny SWT-2.3-101, ktorý nebol v súlade so základnými požiadavkami na bezpečnosť a ochranu zdravia stanovenými v častiach 1.3.8.1 a 1.4.2.1 prílohy I k smernici 2006/42/ES. V oddiele 1.3.8.1 o pohyblivých pohonných (prevodových) častiach sa stanovuje, že ochranné kryty určené na ochranu osôb pred nebezpečenstvami, ktoré sú spôsobené pohyblivými pohonnými (prevodovými) časťami, musia byť upevnené v súlade s časťou 1.4.2.1. Podľa časti 1.4.2.1 musia byť pevné ochranné kryty upevnené takými systémami, ktoré možno otvoriť alebo odstrániť iba pomocou nástrojov. Švédsko v tejto súvislosti uviedlo, že pevný ochranný kryt na ochranu pred pohyblivými časťami rotora modelu SWT-2.3.-101 možno otvoriť bez osobitného nástroja, čo predstavuje nesúlad s požiadavkami stanovenými v častiach 1.3.8.1 a 1.4.2.1 prílohy I k smernici 2006/42/ES.
                  
               
                     (2)
                  
                  
                     V súvislosti s modelom veternej turbíny SWT-3.0-113 prijalo Švédsko opatrenie preto, že tento stroj nebol v zhode so základnými požiadavkami na bezpečnosť a ochranu zdravia stanovenými v časti 1.5.14 prílohy I k smernici 2006/42/ES. Podľa základnej požiadavky na bezpečnosť a ochranu zdravia stanovenej v časti 1.5.14, pokiaľ ide o riziko uviaznutia v strojovom zariadení, musia byť strojové zariadenia navrhované, konštruované alebo vybavené prostriedkami, ktoré zabránia tomu, aby osoba uviazla v strojovom zariadení, alebo, ak to nie je možné, musia byť vybavené prostriedkami na privolanie pomoci. Švédsko v tejto súvislosti uviedlo, že detektor dymu vo veternej turbíne SWT-3.0-113 nevydáva výstražný signál, ktorý by v prípade požiaru varoval osobu, ktorá sa môže nachádzať vo vnútri turbíny.
                  
               
                     (3)
                  
                  
                     Po doručení oznámenia Švédska o ochrannom opatrení začala Komisia konzultáciu s dotknutými stranami s cieľom vypočuť si ich stanoviská. Komisia 12. novembra 2018 zaslala výrobcovi list. Výrobca vo svojej odpovedi z 30. novembra 2018 informoval Komisiu, že prijal opatrenia na nápravu nezhody modelov veternej turbíny SWT-2.3-101 a SWT-3.0-113 s cieľom zabezpečiť súlad so smernicou 2006/42/ES a že tieto opatrenia boli dokončené pred stanoveným termínom 31. decembra 2017.
                  
               
                     (4)
                  
                  
                     Vysvetlenie, ktoré Švédsko poskytlo v súvislosti s ochranným opatrením, a dokumentácia, ktorú má Komisia k dispozícii, preukazujú, že model veternej turbíny SWT-2.3-101 nespĺňa základné požiadavky na bezpečnosť a ochranu zdravia stanovené v častiach 1.3.8.1 a 1.4.2.1 prílohy I k smernici 2006/42/ES. Okrem toho, model veternej turbíny SWT-3.0-113 nespĺňa základné požiadavky na bezpečnosť a ochranu zdravia stanovené v oddiele 1.5.14 prílohy I k smernici 2006/42/ES. Uvedené nedostatky môžu ohroziť zdravie a bezpečnosť osôb.
                  
               
                     (5)
                  
                  
                     Ochranné opatrenie, ktoré prijalo Švédsko, by sa preto malo považovať za opodstatnené,
                  
               PRIJALA TOTO ROZHODNUTIE:
         
            Článok 1
            Opatrenia, ktoré prijalo Švédsko s cieľom zakázať uvedenie modelu veternej turbíny SWT-2.3-101 a modelu veternej turbíny SWT-3.0-113 vyrábaných spoločnosťou Siemens Gamesa Renewable Energy AB na trh a stiahnuť tieto modely z trhu, sú opodstatnené.
         
         
            Článok 2
            Toto rozhodnutie je určené členským štátom.
         
         
            V Bruseli 30. apríla 2019
            
               
                  Za Komisiu
               
               Elżbieta BIEŃKOWSKA
               
                  členka Komisie
               
            
         
         
            (1)  Ú. v. EÚ L 157, 9.6.2006, s. 24.